รัฐบาลไทย-ข่าวทำเนียบรัฐบาล-ยธ. ลงพื้นที่รับฟังปัญหาประชาชนในจังหวัดสิงห์บุรีพร้อมมอบเงินช่วยเหลือเยียวยาแก่ผู้เสียหายในคดีอาญา
วันอังคารที่ 19 กันยายน 2560
ยธ. ลงพื้นที่รับฟังปัญหาประชาชนในจังหวัดสิงห์บุรีพร้อมมอบเงินช่วยเหลือเยียวยาแก่ผู้เสียหายในคดีอาญา
นายสุวพันธุ์ ตันยุวรรธนะ รัฐมนตรีว่าการกระทรวงยุติธรรม พร้อมคณะผู้บริหารกระทรวงยุติธรรม ตรวจเยี่ยมการดําเนินงานของหน่วยงานในสังกัดกระทรวงยุติธรรม ในพื้นที่จังหวัดสิงห์บุรี
เมื่อวันจันทร์ที่ ๑๘ กันยายน ๒๕๖๐ เวลา ๐๙.๐๐ น.
นายสุวพันธุ์ ตันยุวรรธนะ รัฐมนตรีว่าการกระทรวงยุติธรรม
พร้อมคณะผู้บริหารกระทรวงยุติธรรม
ตรวจเยี่ยมการดําเนินงานของหน่วยงานในสังกัดกระทรวงยุติธรรม ในพื้นที่จังหวัดสิงห์บุรี
และเยี่ยมเยียนการปฏิบัติราชการของเจ้าหน้าที่ฯ ประกอบด้วย
สํานักงานยุติธรรมจังหวัดสิงห์บุรี สํานักงานบังคับคดีจังหวัดสิงห์บุรี
สถานพินิจและคุ้มครองเด็กและเยาวชนจังหวัดสิงห์บุรี สํานักงานคุมประพฤติจังหวัดสิงห์บุรี
และเรือนจําจังหวัดสิงห์บุรี
ซึ่งจากการตรวจเยี่ยมหน่วยงานในสังกัดกระทรวงยุติธรรม รัฐมนตรีว่าการกระทรวงยุติธรรม
ได้เน้นย้ําให้ทุกหน่วยงานทํางานโดยยึดประชาชนเป็นศูนย์กลาง
และต้องสร้างกลไกเชื่อมโยงการทํางานระหว่างส่วนกลางและส่วนภูมิภาค
โดยกระทรวงยุติธรรมได้ผลักดันคณะกรรมการพัฒนาการบริหารงานยุติธรรมแห่งชาติ (กพยจ.)
เพื่อทําให้ประชาชนได้เข้าถึงกระบวนการยุติธรรม
นอกจากนี้ ในส่วนของการพัฒนาพฤตินิสัยผู้ที่ก้าวพลาดขอให้นําพลังความสามัคคีของผู้ต้องขัง
ปรับเปลี่ยนให้เป็นพลังที่จะกลับไปช่วยเหลือสังคมต่อไป
ต่อจากนั้น เวลา ๑๑.๓๐ น. รัฐมนตรีว่าการกระทรวงยุติธรรม พร้อมคณะผู้บริหารกระทรวงยุติธรรม
ลงพื้นที่ศูนย์ยุติธรรมชุมชนตําบลท่าข้าม ณ องค์การบริหารส่วนตําบลท่าข้าม อําเภอค่ายบางระจัน จังหวัดสิงห์บุรี
เพื่อพบปะประชาชน พร้อมทั้งมอบเงินช่วยเหลือเยียวยาแก่ผู้เสียหาย และจําเลยในคดีอาญา
ตามพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จําเลยในคดีอาญา พ.ศ.๒๕๔๔
(และที่แก้ไขเพิ่มเติม (ฉบับที่ ๒) พ.ศ.๒๕๕๙) ให้แก่ผู้เสียหาย จํานวน ๘ ราย เป็นจํานวนเงิน ๖๙๙,๒๒๕ บาท
โดยรัฐมนตรีว่าการกระทรวงยุติธรรม กล่าวว่า การลงพื้นที่ของกระทรวงยุติธรรม
เพื่อต้องการนําความยุติธรรมสู่หมู่บ้าน และนําบริการของรัฐสู่พี่น้องประชาชนอย่างแท้จริง
สําหรับการขับเคลื่อนงานของกระทรวงยุติธรรม จะต้องบูรณาการเชื่อมโยงกับหน่วยงานระดับจังหวัด อําเภอ
ทั้งศูนย์ดํารงธรรมจังหวัด ศูนย์ดํารงธรรมอําเภอ และศูนย์ยุติธรรมชุมชนทั่วประเทศ
เพื่อมุ่งสู่เป้าหมายสําคัญในการทําให้ประชาชนได้รับบริการด้านงานยุติธรรม
อย่างสะดวก รวดเร็ว เสมอภาค และเสียค่าใช้จ่ายน้อย
สําหรับจังหวัดสิงห์บุรี เป็นจังหวัดที่พบปัญหาการไม่ได้รับความเป็นธรรมที่ไม่มีความรุนแรงมากนัก
ซึ่งปัญหาที่พบโดยส่วนใหญ่คือ ประชาชนได้รับผลกระทบและความเสียหายจากการกระทําผิดของบุคคลอื่น
เช่น ผู้เสียหายจากคดีประมาทจราจร เป็นต้น
ซึ่งกระทรวงยุติธรรมจะให้ความช่วยเหลือแก่ประชาชนให้ได้รับความยุติธรรมอย่างเท่าเทียม
โอกาสนี้ นายบุญลือ เขียวภักดี และนางพะยง สถิตพงสา พร้อมด้วยกลุ่มชาวนาจังหวัดชัยนาท
ที่เป็นเหยื่ออาชญากรรมจากกระบวนการฉ้อโกงเนื่องจากขายข้าวเปลือกแล้วไม่ได้รับเงิน
ซึ่งเหตุเกิดเมื่อปี ๒๕๕๓ ได้เข้าแสดงความขอบคุณรัฐมนตรีว่าการกระทรวงยุติธรรม
ซึ่งกระทรวงยุติธรรมให้ความช่วยเหลือด้านกระบวนการยุติธรรมแก่กลุ่มชาวนาดังกล่าว
โดยดําเนินการขอสนับสนุนเงินงบกลาง รายการสํารองจ่ายเพื่อกรณีฉุกเฉินหรือจําเป็น
เพื่อเยียวยากลุ่มชาวนาจังหวัดชัยนาท รวม ๒๒๔ ราย เป็นเงินจํานวนกว่า ๑๘ ล้านบาท
นอกจากนี้ กองทุนยุติธรรมได้อนุมัติเงินค่าจ้างทนายความเพื่อช่วยเหลือด้านคดีความทั้งคดีแพ่งและคดีอาญา
ให้กับกลุ่มชาวนาดังกล่าวจนเป็นฝ่ายชนะคดี
ต่อจากนั้น รัฐมนตรีว่าการกระทรวงยุติธรรม พร้อมคณะ
ประชุมร่วมกับคณะกรรมการศูนย์ยุติธรรมชุมชนตําบลท่าข้าม และเครือข่ายยุติธรรมชุมชนในพื้นที่จังหวัดสิงห์บุรี
เพื่อรับฟังสรุปผลการดําเนินงาน ตลอดจนปัญหา อุปสรรค
และความต้องการของศูนย์ยุติธรรมชุมชนตําบลท่าข้าม
เพื่อนําไปสู่การพัฒนาการให้บริการของกระทรวงยุติธรรมให้ตรงตามความต้องการของประชาชน
และมีประสิทธิภาพมากยิ่งขึ้น
สําหรับศูนย์ยุติธรรมชุมชนตําบลท่าข้าม ก่อตั้งขึ้นเมื่อวันที่ ๒๗ พฤศจิกายน ๒๕๕๘
ถือเป็นศูนย์ยุติธรรมชุมชนเข้มแข็ง โดยมีความสมบูรณ์เชิงโครงสร้างที่มีทั้งองค์การบริหารส่วนตําบล
กํานัน ผู้ใหญ่บ้าน และองค์การปกครองส่วนท้องถิ่น ร่วมมือกันดําเนินงานตามภารกิจของศูนย์ยุติธรรมชุมชน
ซึ่งมุ่งเน้นการสร้างการรับรู้ด้านกฎหมายให้แก่ประชาชน รวมทั้งให้บริการประชาชนในด้านการรับเรื่องร้องทุกข์ร้องเรียน
และไกล่เกลี่ยข้อพิพาทในชุมชน ซึ่งเรื่องใดที่สามารถดําเนินการได้ศูนย์ยุติธรรมชุมชนตําบลท่าข้าม
จะดําเนินการเองจนเรื่องยุติ แต่หากเรื่องใดไม่สามารถดําเนินการได้จะประสานงานส่งเรื่องต่อไปยัง
สํานักงานยุติธรรมจังหวัดสิงห์บุรีดําเนินการต่อไป
โอกาสนี้ รัฐมนตรีว่าการกระทรวงยุติธรรม ได้กล่าวขอบคุณคณะกรรมการศูนย์ยุติธรรมชุมชนท่าข้าม
ที่ช่วยดําเนินงานเป็นผู้แทนของกระทรวงยุติธรรมในพื้นที่ในการอํานวยความยุติธรรมให้แก่ประชาชน
ทั้งนี้ จังหวัดสิงห์บุรี ได้ดําเนินการแต่งตั้งคณะกรรมการพัฒนาการบริหารงานยุติธรรมระดับจังหวัด (กพยจ.)
เรียบร้อยแล้ว ซึ่ง กพยจ. จะเป็นกลไกสําคัญในระดับจังหวัดที่จะขับเคลื่อนการให้บริการด้านงานยุติธรรม
แก่ประชาชนให้เดินหน้าต่อไปได้
จึงขอให้ยุติธรรมจังหวัดสิงห์บุรีนําผลการประชุม กพยจ. มาถ่ายทอดสู่ศูนย์ยุติธรรมชุมชนให้ได้รับทราบด้วย
อีกทั้งได้เน้นย้ําการทํางานร่วมกันระหว่างกํานัน ผู้ใหญ่บ้าน องค์การบริหารส่วนตําบล
ในการนําบริการด้านงานยุติธรรมไปสู่ประชาชนในทุกพื้นที่
นอกจากนี้ รัฐมนตรีว่าการกระทรวงยุติธรรม พร้อมคณะ ได้เยี่ยมชมการดําเนินงานของ
กองทุนแม่ของแผ่นดินบ้านหนองโขลง ตําบลบ้านจ่า อําเภอบางระจัน จังหวัดสิงห์บุรี
ซึ่งเป็นศูนย์การเรียนรู้กองทุนแม่ของแผ่นดินที่มีการบริหารจัดการที่ดี
โดยได้รับพระราชทานเงินขวัญถุงเป็นทุนเริ่มต้น จํานวน ๘,๐๐๐ บาท
และสามารถต่อยอดเป็นเงินทุนหมุนเวียนได้จํานวน ๑๑๘,๐๐๐ บาท
อีกทั้งได้ให้โอกาสผู้ที่เคยเสพยาเสพติดด้วยการสนับสนุนเงินทุนประกอบอาชีพ ซึ่งส่งผลให้กลุ่มคนเหล่านั้น
มีอาชีพที่สุจริตสามารถเลี้ยงตนเอง และครอบครัวได้ อีกทั้งไม่หวนกลับไปเสพยาเสพติดอีก
โดยรัฐมนตรีว่าการกระทรวงยุติธรรม กล่าวว่า การดําเนินงานกองทุนแม่ของแผ่นดินบ้านหนองโขลง
ถือเป็นการดําเนินงานที่เป็นประโยชน์ต่อส่วนรวม
โดยการนํารายได้ที่เพิ่มขึ้นมาใช้ในการป้องกันและยุติปัญหายาเสพติดในชุมชน/หมู่บ้าน
สําหรับกองทุนแม่ของแผ่นดินบ้านหนองโขลงมีจุดแข็งคือการร่วมมือกันของเครือข่ายภาคประชาชน
และได้รับการสนับสนุนจากภาครัฐ ซึ่งนําไปสู่เครือข่าย "ประชารัฐ"
ซึ่งจะทําให้เกิดความยั่งยืนในการป้องกันและแก้ไขปัญหายาเสพติด
โดยมีเป้าหมายให้การทําให้ทุกหมู่บ้าน/ชุมชน เป็นชุมชนสีขาว ปลอดจากยาเสพติดทุกประเภท
ทั้งนี้ กระทรวงยุติธรรม มีนโยบายในการป้องกันและยุติการแพร่ระบาดยาเสพติดในระดับหมู่บ้าน/ชุมชน
ซึ่งการลดอัตราการแพร่ระบาดยาเสพติดในระดับหมู่บ้าน/ชุมชน จะเป็นตัวชี้วัดการทํางานของสํานักงาน ป.ป.ส.
โดยมีกองทุนแม่ของแผ่นดินเป็นกลไกสําคัญในการทํางานในระดับพื้นที่
ดังนั้น จึงขอให้สํานักงาน ป.ป.ส. และเครือข่ายกองทุนแม่ของแผ่นดินในพื้นที่ตําบลบ้านจ่า
ร่วมกันพัฒนาศักยภาพกองทุนแม่ของแผ่นดินที่ยังไม่เข้มแข็งให้มีความเข้มแข็งมากยิ่งขึ้น
เพื่อจะได้ร่วมป้องกันและแก้ไขปัญหายาเสพติดให้ประสบผลสําเร็จที่เป็นรูปธรรมต่อไป